Diari Oficial de la Generalitat Valenciana


Sumari del DOGV 9633, del 06-07-2023 (2023/7599)

RESOLUCIÓ de 23 de juny de 2023, de la secretaria autonòmica de Justicia i Administració Pública, d'aprovació del Programa de teletreball de l'Agència Valenciana d'Avaluació i Prospectiva, número 05/2023.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9633

Data del DOGV
:   06-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/7599


Data del document
:   23-06-2023

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública
    * treball a distància

RESOLUCIÓ de 23 de juny de 2023, de la secretaria autonòmica de Justicia i Administració Pública, d'aprovació del Programa de teletreball de l'Agència Valenciana d'Avaluació i Prospectiva, número 05/2023. [2023/7599]  
Vista la proposta de programa de teletreball de l'Agència Valenciana d'Avaluació i Prospectiva, amb número d'expedient 05/2023, es formula la present resolució, de conformitat amb els antecedents de fet i fonaments de dret següents:  
  
Antecedents de fet  
I. Amb data 4 d'abril de 2023 es va registrar d'entrada en la Direcció General de Funció Pública una sol·licitud de l'Agència Valenciana d'Avaluació i Prospectiva (AVAP), per a iniciar el procediment d'aprovació del Programa de teletreball de l'AVAP, a l'empara de l'art. 13 del Decret 49/2021, d'1 d'abril, del Consell, de regulació del teletreball com a modalitat de prestació de serveis del personal empleat públic de l'Administració de la Generalitat (d'ara en avant, Decret 49/2021).  
  
II. Analitzada la proposta i la documentació presentada, comprovat si conté tots els elements i requisits previstos en el Decret 49/2021, en dates 14 d'abril i 23 de maig de 2023, la Direcció General de Funció Pública va requerir a l'òrgan proponent perquè esmenara la falta o hi adjuntara la documentació preceptiva, en el sentit indicat en l'escrit d'esmena d'Aquesta mateixa data.  
III. Analitzada la documentació esmenada i comprovat que compleix tots els elements i requisits previstos en el Decret 49/2021, en data 14 de juny de 2023, la Direcció General de Funció Pública va elevar una proposta de resolució d'aprovació del Programa de teletreball de l'AVAP.  
  
Fonaments de dret  
I. El Decret 49/2021, que regula la modalitat de prestació de serveis en règim de teletreball amb caràcter general i l'àmbit d'aplicació del qual es refereix al personal funcionari i laboral de l'Administració de la Generalitat.  
II. L'article 13.1 del Decret 49/2021, que estableix que quan afecte llocs de treball amb adscripció orgànica i funcional en una mateixa conselleria o organisme, s'iniciarà a proposta de la corresponent sotssecretaria o òrgan competent en matèria de personal dirigida a la direcció general competent en matèria de funció pública.  
III. Els apartats dos i tres de l'art. 13 del Decret 49/2021, que estableixen la forma de presentació de la proposta, el seu contingut i la documentació que ha d'acompanyar-se.  
IV. L'article 13.4 del Decret 49/2021, que atribueix a la direcció general amb competències en matèria de funció pública la competència per a analitzar, requerir per a la seua possible esmena i proposar la resolució que corresponga de les propostes de programes de teletreball que tramiten les sotssecretaries o òrgans competents en matèria de personal de les conselleries o organismes.  
V. L'article 13.5 del Decret 49/2021, que estableix que després d'haver transcorregut el termini per a l'esmena, si és el cas, la direcció general competent en matèria de funció pública elevarà una proposta de resolució en el sentit que siga procedent a la secretaria autonòmica amb competències en matèria de funció pública.  
En virtut del qual s'ha dit més amunt, de conformitat amb els preceptes esmentats i altres d'aplicació general, i conforme a la proposta de resolució elevada per la Direcció General de Funció Pública, resolc  
  
Primer  
Aprovar el Programa de teletreball de l'Agència Valenciana d'Avaluació i Prospectiva (AVAP), amb número d'expedient 5/2023, que s'adjunta com a annex I i II a aquesta resolució. El document complet del programa pot consultar-se en la següent pàgina web:   
https://avap.es/es/programa-deteletrabajo-de-la-avap/  
  
Segon  
De conformitat amb el que es preveu en l'article 5 del Decret 49/2021, la duració serà la determinada en el programa de teletreball, que, en tot cas, serà d'un màxim d'un any prorrogable per períodes iguals, i caldrà entendre'l prorrogat pel mateix període si, una vegada arribat el venciment, l'òrgan proponent no manifesta el contrari.  
  
Tercer  
Les persones que ocupen algun dels llocs de treball identificats en l'annex II i que complisquen els requisits establits en l'article 4 del Decret 49/2021, podran participar voluntàriament en el programa i presentar les seues sol·licituds conforme al model previst, en castellà o en valencià, en la següent adreça web: https://avap.es/es/programa-deteletrabajo-de-la-avap/ en el termini de 10 dies hàbils comptats des de l'endemà de la publicació d'aquesta resolució en el Diari Oficial de la Generalitat Valenciana. Les sol·licituds es dirigiran telemàticament a la Direcció General de l'Agència Valenciana d'Avaluació i Prospectiva (AVAP), la qual dictarà una resolució en el termini màxim de tres mesos des de la publicació del programa, en la qual constarà l'inici i l'acabament del programa de teletreball, la distribució dels dies de treball presencial i de teletreball, el personal participant i les activitats que haurà de desenvolupar de conformitat amb les fitxes d'identificació dels compromisos d'execució.  
El personal que resulte seleccionat per a participar en el programa de teletreball realitzarà obligatòriament un curs de formació específic en els termes previstos en l'article 10 del Decret 49/2021. Així mateix, realitzarà una declaració responsable relativa a seguretat i salut emplenant el qüestionari previst en l'article 9 del decret esmentat.  
  
Contra la present Resolució, que posa fi a la via administrativa, les persones interessades podran interposar un recurs contenciós administratiu davant el jutjat contenciós administratiu corresponent, en el termini de dos mesos comptats des de l'endemà de la seua publicació. Així mateix, amb caràcter potestatiu, podran interposar recurs de reposició, en el termini d'un mes des de l'endemà de la publicació, davant el mateix òrgan que ha dictat la resolució.  
  
València, 23 de juny de 2023.- La secretària autonòmica de Justícia i Administració Pública: Isabel Gemma Fajardo García.  
  
  
  
ANNEX I  
Programa de teletreball de l'Agència Valenciana d'Avaluació i Prospectiva, Numero 5/2023.  
  
Òrgan superior o Directiu del qual depenen els llocs de treball:  
  
L'òrgan directiu del qual depenen tots els llocs de treball es la Direcció General de l'AVAP. L'AVAP és un organisme públic adscrit a la Conselleria d'Innovació, Universitats, Ciència i Societat Digital.  
  
A) Causes i objectius de la proposta, que en tot cas haurà de contribuir a una millor organització del treball i que fonamenta la seua implantació.  
El Decret 49/2021, d'1 d'abril, del Consell, de regulació del teletreball com a modalitat de prestació de serveis del personal empleat públic de l'Administració de la Generalitat, en la seua part expositiva sosté que l'Administració Pública ha d'adaptar-se a la conjuntura social i econòmica actual, sent necessària una nova visió i forma d'actuació en la gestió dels efectius de personal i una aposta ferma per la reorganització dels processos i la introducció de les tecnologies de la informació i la comunicació en les tasques habituals dels llocs de treball.  
  
Un element fonamental en aquesta nova cultura de les administracions públiques és l'organització del treball i la possibilitat de la distribució flexible del temps de prestació efectiva del treball pel personal, sense afectació de la qualitat del servei, ni menyscapte de les garanties de treballadors i treballadores.  
El teletreball es troba dins d'aquest canvi organitzatiu, constituint una modalitat de prestació de serveis avantatjosa tant per a l'administració, com per al personal, tenint en compte que contribueix a la sostenibilitat ambiental, a la reducció de temps en els desplaçaments i millora la conciliació dels treballadors i treballadores amb ple respecte al principi d'igualtat entre dones i homes.  
  
El Decret 49/2021, constitueix el règim regulador suficient per a donar cabuda a aquesta nova forma de prestació del treball en la Generalitat Valenciana, proporcionant un marc de drets i obligacions, té en compte el seu caràcter voluntari i reversible respecte de principi d'igualtat de tracte en les condicions professionals i garanteix la seguretat jurídica. Durant la vigència de l'estat d'alarma motivat per la pandèmia, el teletreball va haver d'implantar-se de manera urgent en els centres de treball de l'Administració de la Generalitat. Aquesta primera experiència ha vingut a demostrar que es tracta d'una modalitat de treball efectiva que va permetre, en aqueix moment, mantindre els serveis públics sense que es vera afectada la seua qualitat. L'actual desenvolupament de les tecnologies de la informació permet, en alguns casos, altres formes de treball alternatives a les presencials com el teletreball que, encara que no són noves, durant l'estat d'alarma van ser introduïdes eficaçment en la Generalitat.  
Per l'anteriorment exposat, amb una correcta combinació de presencialitat i teletreball, ens trobem en una situació que facilita garantir una atenció de qualitat dels serveis a la ciutadania que l'Administració té encomanats.  
A conseqüència de l'exposat i d'acord amb el nou procediment d'aprovació dels programes de teletreball previst en l'article 13 del Decret 49/2021, d'1 d'abril, del Consell, de regulació del teletreball com a modalitat de prestació de serveis del personal empleat públic de l'Administració de la Generalitat, i segons el model de l'annex I previst en aquest, es presenta aquest programa de teletreball.  
  
Les especials circumstàncies que es donen en l'AVAP, amb un avançat desenvolupament de la digitalització de les tasques administratives i de gestió, la ubicació dels llocs de treball dels seus serveis i el grau de formació digital del seu personal, facilita la implantació d'una organització del treball que combine la presencialitat amb el teletreball i que puga obtindre alts nivells d'eficàcia i qualitat així com facilitar una administració més oberta i participativa.  
La forma d'organització del treball i les competències digitals del personal que treballa en la nostra Agència, possibilita la implantació del teletreball com una forma d'organització del temps de treball dels empleats públics. En virtut d'això, una part de la jornada laboral es desenvoluparia de manera no presencial, mitjançant l'ús de tecnologies de la informació, des d'ubicacions diferents del mateixos centres de treball, amb la finalitat d'incrementar l'eficiència en la prestació de serveis i avançar en la millora de les condicions de treball del personal empleat públic.  
Aquesta forma de prestació laboral, sens dubte, permetrà millorar la qualitat de l'ocupació a l'ésser la persona treballadora qui, en el marc de la legislació i els acords ací plasmats, organitza el seu propi horari de treball, el lloc en el qual el desenvolupa i algunes de les seues condicions.  
Això pot facilitar una major conciliació de la vida personal i laboral, la reducció de les seues despeses ocasionades pel transport i l'estalvi de temps en evitar els desplaçaments. A més, contribueix al fet que les persones amb discapacitats tinguen un millor accés al mercat de treball.  
  
D'altra banda, el teletreball pot ajudar a reduir les elevades taxes d'accidents in itinere, a disminuir els desplaçaments i, per tant, l'emissió de gasos amb efecte d'hivernacle, fet que afavoreix el compliment dels objectius de desenvolupament sostenible de l'Agenda 2030.  
B) Duració del programa  
La duració màxima proposada és de sis mesos prorrogables per períodes iguals. Si arribat el seu venciment l'òrgan proponent no manifesta el contrari, haurà d'entendre's prorrogat pel mateix període.  
  
C) Informe favorable de l'òrgan superior o directiu del qual depenen els llocs de treball  
S'adjunta com a annex I, l'Informe favorable de la Direcció General de l'AVAP, de la qual depenen tots els llocs susceptibles d'acollir-se al programa de Teletreball.  
D) Nombre màxim de llocs que poden participar en el programa de teletreball  
El nombre màxim de llocs que poden participar en el programa, segons els llocs reflectits en l'Annex II, és de 18 llocs.  
E) Identificació clara i concreta de la tipologia dels llocs de treball que podrien incorporar-se al programa de teletreball, amb indicació de la seua adscripció orgànica i funcional o territorial.  
En l'annex II abans esmentat s'indica l'adscripció orgànica i territorial de cada lloc inclòs en el programa, així com els llocs de treball que, d'acord amb l'òrgan directiu al qual pertanyen són susceptibles de ser exercits mitjançant teletreball i els Compromisos d'Execució d'aquests mateixos llocs de treball, després de ser valorats de manera conjunta entre els responsables de les unitats administratives competents per a efectuar el seguiment (supervisores) i les persones treballadores.  
  
En l'actual relació de llocs de treball de l'AVAP no existeix cap lloc que comporte la prestació de serveis presencials. Així mateix en aquesta relació de llocs de treball no existeix cap lloc de lliure designació amb nivell de destí 30, pel que tots els llocs de l'AVAP són actualment elegibles per al programa de teletreball.  
  
F) Distribució de la jornada setmanal del personal participant  
D'acord amb les previsions de l'article 6 del Decret 49/2021, d'1 d'abril, es proposa que la jornada de treball setmanal es distribuïsca de manera que com a màxim dos dies a la setmana siguen prestats en règim de teletreball i la resta de la setmana de manera presencial d'acord amb la jornada i horari habituals.  
La jornada diària no es podrà fraccionar en les modalitats de prestació de servei, presencial i teletreball.  
La prestació dels serveis mitjançant la modalitat de teletreball no alterarà l'obligació de compliment de la jornada general establida en la normativa vigent sense perjudici de les adaptacions que es deriven de la mateixa naturalesa de la modalitat de teletreball conforme al que es preveu en aquest pla.  
S'haurà de respectar el dret al descans diari i setmanal, la distribució horària prevista en la normativa sobre condicions de treball, així com les reduccions o flexibilitzacions de la jornada, aplicant-se, les ja concedides, de manera proporcional entre la jornada presencial i la de teletreball.  
Per necessitats del servei, que hauran de ser degudament justificades, podrà ser requerida, amb una antelació mínima de 24 hores, la presència en el centre de treball del personal que preste serveis en la modalitat de teletreball.  
Almenys un dia a la setmana tota la plantilla haurà de coincidir en les dependències de l'AVAP per a realitzar la seua jornada laboral de manera presencial, amb excepció de les absències justificades.  
Un mínim del 50 % de la plantilla haurà de prestar servei de manera presencial cada jornada laboral, a excepció del dia previst en l'apartat anterior on la presencialitat serà del 100 %.  
El personal el lloc de treball del qual estiga inclòs en aquest Pla de teletreball haurà de registrar l'entrada i l'eixida en el sistema GVCronos la prestació, tant quan teletreballe, com quan faça treball presencial.  
  
Finalitzada la prestació del servei en règim de teletreball, el primer dia hàbil següent la persona teletreballadora haurà de tornar a prestar els seus serveis de manera presencial, en els termes i condicions aplicables en el moment de la seua incorporació a la modalitat presencial, llevat que tinguera concedits qualsevol situació o permís que li permeta una incorporació posterior.  
G) Barem aplicable per a la selecció del personal  
Les limitacions establides en l'apartat D d'aquesta proposta, fan innecessari determinar un barem aplicable diferent de l'establit en l'annex V del Decret 49/2021, que, no obstant això, s'utilitzarà en cas de ser necessari.  
H) Mitjans tecnològics necessaris per a l'acompliment de les funcions de forma no presencial mitjançant teletreball  
Les persones que sol·liciten la seua incorporació en el programa, i que no disposen de la infraestructura necessària per a complir les funcions mitjançant el programa de teletreball, només podran incorporar-se una vegada que aquests mitjans estiguen implementats, en compliment dels articles 8.1 i article 4.1 d), del Decret 49/2021.  
I) Informe favorable de la direcció general competent en matèria de tecnologies de la informació i les comunicacions  
L'AVAP és una entitat de dret públic que disposa del suport de la direcció general competent en matèria de tecnologies de la informació només per a determinades incidències informàtiques. Com a entitat autònoma, estem obligats a comptar amb el nostre propi servei de manteniment informàtic, i per tant adjuntem com a Annex III l'informe favorable de la Direcció General de l'AVAP que estableix els recursos informàtics necessaris en cas de necessitar-los durant el programa de teletreball.  
J) Termini proposat per a la presentació de sol·licituds de participació  
El termini inicial per a la presentació de sol·licituds de participació es fixa en quinze dies hàbils des de la publicació del programa de teletreball en el Diari Oficial de la Generalitat Valenciana.  
En qualsevol cas, la incorporació al programa no podrà ser efectiva fins a la resolució estimatòria de la seua sol·licitud d'incorporació.  
K) Informe d'impacte de gènere  
S'aporta l'informe d'impacte de gènere com a Annex IV a aquesta proposta de programa.